བོན་པོའི་རིག་གནས་ལ་ཆ་མཚོན་ནས་ཞུས་ནའང་གནའ་བོའི་དུས་ནས་བཟུང་དུས་རབས་མི་འདྲ་བ་སྣ་ཚོགས་རིམ་པར་བརྒྱུད་ནས་ད་ལྟའི་བར་དུ་གནས་ཐུབ་པ་བྱུང་བ་ནི་ངོ་མ་ཧངས་སངས་དགོས་པའི་གནས་ཚུལ་ཤིག་རེད།ད་ལྟ་འཛམ་གླིང་གི་རིག་གནས་དར་བའི་ལོ་རྒྱུས་མི་འདྲ་བ་སྣ་ཚོགས་ལ་ཞིབ་པར་བལྟ་དུས་དུས་རབས་ཀྱི་འགྲོས་དང་བསྟུན་ནས་རྩ་མེད་དུ་སོང་བའི་རིག་གནས་རབ་དང་རིམ་པ་མང་བོ་ཞིག་ཡོད།བོན་པོའི་རིག་གནས་འདི་ཉིད་ཀྱང་རྒྱ་གར་ནས་པཎ་ཊི་ཏ་ལྔ་བརྒྱ་གདན་དྲངས་ནས་ཆེད་དུ་བསྣུབས་པའི་གནས་ཚུལ་སོགས་ལོ་རྒྱུས་ཡིག་ཚངས་ལས་གོ་ཐུབ་ལ་དེ་ལྟར་དཀའ་ཚེགས་དང་ཉེན་ཁ་གང་མང་བརྒྱུད་ནས་དར་ཐུབ་པའི་སྐོར་ལ་ང་ཚོས་ཕྱོགས་ཞེན་གྱི་མིག་རིས་བོར་ཏེ་གཟུ་བོར་གནས་པའི་ངང་ནས་བལྟ་འོས་ལ་དེའི་གནས་ཚུལ་སོགས་ལའང་ཞིབ་དཔྱད་གཏོང་བར་འོས།དེ་ནི་བོན་སྒོར་ཞུགས་ནས་བོད་ཀྱི་གྲུབ་མཐའ་གཞན་དག་ལ་རྨ་ཕབ་པའི་དམིགས་ཡུལ་ཞིག་གཏན་ནས་མིན་ཁར་བོད་གངས་ཅན་གྱི་ཡ་ཐོག་རིག་གནས་དང་དེ་འབྲེལ་གྱི་ཆོས་ལུགས་གྲུབ་མཐའི་སྐོར་གྱི་ཡོད་པ་རྒྱུད་འཛིན་དང་མེད་པ་ཁ་གསབ་བྱེད་རྒྱུའི་ལས་འགན་རླབས་པོ་ཆེ་ཞིག་ཡིན་པ་ཁ་ཚོན་བཅད་ནས་བཤད་འོས་པ་ཞིག་རེད།